香港人喺19世紀嗰陣已經好鍾意食街頭小食，符合佢哋急速嘅生活節奏。到咗廿一世紀，街頭小食已經係香港飲食文化走唔甩嘅一部分，魚蛋、雞蛋仔、腸粉、碗仔翅、砵仔糕、格仔餅呢啲都係好有人氣嘅街頭小食。大部分香港街頭小食都係由廣東傳過嚟嘅，但亦都有啲係其他地區嘅嘢食，例如係薩琪瑪，就係滿洲嘅小食。